KOMMISSIONENS GENNEMFØRELSESFORORDNING (EU) Nr. 632/2011
af 29. juni 2011
om fravigelse for 2011 af forordning (EF) nr. 1067/2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 144 sammenholdt med artikel 4, og
ud fra følgende betragtninger:
(1)
I artikel 3, stk. 1, i Kommissionens forordning (EF) nr. 1067/2008 af 30. oktober 2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande og om undtagelsesbestemmelser til Rådets forordning (EF) nr. 1234/2007 (2) er der fastsat et årligt importkontingent på 2 989 240 tons opdelt i tre delkontingenter: 572 000 tons for USA, 38 853 tons for Canada og 2 378 387 tons for andre tredjelande.
(2)
Ifølge artikel 3, stk. 3, i forordning (EF) nr. 1067/2008 opdeles delkontingent III på 2 378 387 tons for andre tredjelande i fire kvartalsperioder, der bl.a. omfatter delperiode 3 fra den 1. juli til den 30. september, hvor mængden udgør 594 597 tons, og delperiode 4 fra den 1. oktober til den 31. december, hvor mængden udgør 594 596 tons.
(3)
På grund af markedssituationen og for at fremme løbende forsyning i 2011 af EU-markedet med korn fra delkontingent III bør delperiode 3 og 4 slås sammen til én delperiode, hvor mængderne for delperiode 3 og 4 kumuleres og dermed kommer til at udgøre 1 189 193 tons.
(4)
Forordning (EF) nr. 1067/2008 bør derfor fraviges for 2011.
(5)
For at sikre en effektiv forvaltning af proceduren for udstedelse af importlicenser fra den 1. juli 2011 bør denne forordning træde i kraft dagen efter offentliggørelsen i Den Europæiske Unions Tidende.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Som undtagelse fra artikel 3, stk. 3, litra c), i forordning (EF) nr. 1067/2008 løber delperiode 3 i 2011 fra den 1. juli 2011 til den 31. december 2011 og omfatter en mængde på 1 189 193 tons.
Som undtagelse fra artikel 3, stk. 3, litra d), i forordning (EF) nr. 1067/2008 udgår delperiode 4 i 2011.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes indtil den 31. december 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juni 2011.